b"\n_START_ARTICLE_\n\xc4\x8ci\xc4\x8derika\n_START_SECTION_\nEtimologija in izrazje\n_START_PARAGRAPH_\nIzvor imena \xc4\x8di\xc4\x8derika izhaja iz latinskega imena cicer od koder izvira tudi ime Cicero. Francoski jezik je izraz povzel, kot chiche, proti koncu 14. stoletja je izraz povzel \xc5\xa1e angle\xc5\xa1ki jezik kot ciche pease. V sredini 18. stoletja se je v Oxfordovem slovarju angle\xc5\xa1kega jezika Oxford English Dictionary pojavil izraz chick-pea, ki se je obdr\xc5\xbeal do danes. Izraz garbanzo, ki se za \xc4\x8di\xc4\x8deriko uporablja v \xc5\xa1pan\xc5\xa1\xc4\x8dini, izvira, po navedbah Oxfordovega slovarja angle\xc5\xa1kega jezika, iz stare baskovske besede garbantzu, kar je sestavljanka iz garau = seme in antzu = suho._NEWLINE_Slovar slovenskega knji\xc5\xbenega jezika navaja le obliko \xc4\x8di\xc4\x8derka:\xc2\xa0\xc4\x8di\xc4\x8derka,\xc2\xa0\xc4\x8d\xc3\xad\xc4\x8derka\xc2\xa0 -e \xc5\xbe (\xc8\x8b) bot. kulturna ali divja rastlina s kratkimi napihnjenimi stroki ali njeni sadovi, v Pravopisu pa se pojavita obe obliki, \xc4\x8di\xc4\x8derika in \xc4\x8di\xc4\x8derka. V obeh virih se pojavlja tudi sopomenka c\xc3\xadzara._NEWLINE_\xc4\x8ci\xc4\x8derika je v svetu znana pod razli\xc4\x8dnimi imeni (nem.: kitchererbsen, angl.: chickpea ali garbanzo bean, tudi cecci bean, channa in Bengal gram, it.: ceci, hr.: slanutak ali leblebija).\n_START_SECTION_\nZgodovina\n_START_PARAGRAPH_\nDokaze o gojenju \xc4\x8di\xc4\x8derike so na\xc5\xa1li v zgodnjem neolitskem obdobju na zahodnem bregu reke Jordan in v ju\xc5\xbenem delu dana\xc5\xa1nje Tur\xc4\x8dije ob vzno\xc5\xbeju gorovja Taurus, v poznem neolotiku pa v kerami\xc4\x8dnih posodah tako v Tur\xc4\x8diji kot v Gr\xc4\x8diji. Na nahajali\xc5\xa1\xc4\x8du v ju\xc5\xbeni Franciji, jami pri L'Abeuradorju, pa so ostanke \xc4\x8di\xc4\x8derike na\xc5\xa1li iz dobe mezolitika._NEWLINE_V bronasti dobi so \xc4\x8di\xc4\x8deriko poznali na obmo\xc4\x8dju dana\xc5\xa1nje Italije in Gr\xc4\x8dije, kjer je so jo poznali pod izrazom er\xc3\xa9binthos. Jedli so jo kot osnovno \xc5\xbeivilo, surovo ali kot sladico. Tudi Rimljani so jo uporabljali na razli\xc4\x8dne na\xc4\x8dine, kot juho ali pe\xc4\x8deno. Ohranjeni so stari recepti rimskega gurmana Apiciusa. Iz Bli\xc5\xbenjega vzhoda se je \xc4\x8di\xc4\x8derika po svileni poti raz\xc5\xa1irila v azijske de\xc5\xbeele. _NEWLINE_\xc4\x8ci\xc4\x8deriko omenja Karel Veliki v svoji knjigi \xc2\xbbCapitulare de villis\xc2\xab pod izrazom cicer italicus kot vrtnino, ki  jo pridelujejo na vsaki kraljevi posesti, imperial demesne. Albertus Magnus, svetnik in eden najve\xc4\x8djih nem\xc5\xa1kih filozofov in teologov srednjega veka, je omenjal ve\xc4\x8d vrst \xc4\x8di\xc4\x8derike: rde\xc4\x8do, \xc4\x8drno in belo. Nicolas Culpeper (1616\xe2\x80\x931654), angle\xc5\xa1ki botanik in zdravnik,  v svojih zapisih navaja, da je \xc4\x8di\xc4\x8derika bolj hranljiva in  povzro\xc4\x8da manj vetrov kot fi\xc5\xbeol. V svojem delu \xc2\xbbEnglish Physitian\xc2\xab iz leta 1652 navaja, da \xc4\x8di\xc4\x8derika pospe\xc5\xa1uje izlo\xc4\x8danje sperme in mleka, pospe\xc5\xa1uje menstruacijo ter izlo\xc4\x8danje se\xc4\x8da in pomaga pri odpravi ledvi\xc4\x8dnih kamnov._NEWLINE_V zapisih nem\xc5\xa1kega pisca iz leta 1793 je pra\xc5\xbeena \xc4\x8di\xc4\x8derika omenjena kot nadomestek za kavo. V ta namen so jo v \xc4\x8dasu I. svetovne vojne  gojili v nekaterih predelih Nem\xc4\x8dije. Pra\xc5\xbeeno \xc4\x8di\xc4\x8deriko se kot kavin nadomestek ponekod v Evropi omenja \xc5\xa1e danes.\n_START_SECTION_\nOpis\n_START_PARAGRAPH_\nRastlina \xc4\x8di\xc4\x8derike zraste od 20 do 50\xc2\xa0cm visoko in razvije majhne pahlja\xc4\x8daste liste na obeh straneh stebla in do 2m globoke korenine. Ima bele cvetove z modrimi,  vijoli\xc4\x8dastimi ali roza \xc5\xbeilami. Posamezna rastlina razvije en strok z dvema ali tremi zrni. Rastlina potrebuje za rast subtropsko ali tropsko podnebje z ve\xc4\x8d kot 400\xc2\xa0mm de\xc5\xbeja na leto. Lahko raste tudi v zmernem pasu, vendar je plodov manj. Pomembna zna\xc4\x8dilnost rastline je, da tla bogati z du\xc5\xa1ikom.\n_START_SECTION_\n\xc5\xa0kodljivci\n_START_PARAGRAPH_\nNa rastlino \xc4\x8di\xc4\x8derike \xc5\xa1kodljivo vplivajo glive (vrste Ascochyta rabiei, rja Uromyces cineris-arietini in plesni Macrophomina phaseolina), \xc5\xbeu\xc5\xbeelke (Callosobruchus ornatus) in listna muha (Atricornis phytomiza).\n_START_SECTION_\nGenom \xc4\x8di\xc4\x8derike\n_START_PARAGRAPH_\nV okviru projekta ICRISAT je bilo razvr\xc5\xa1\xc4\x8denih 90 genotipov \xc4\x8di\xc4\x8derikinega genoma, vklju\xc4\x8dno z nekaj divjimi vrstami. Identificiranih je bilo ve\xc4\x8d kot 28.000 genov in ve\xc4\x8d milijonov genetskih ozna\xc4\x8devalcev. Znanstveniki pri\xc4\x8dakujejo, da bodo te raziskave privedle do razvoja novih, izbolj\xc5\xa1anih vrst.\n_START_SECTION_\nUporaba\n_START_PARAGRAPH_\nUporablja se za prehrano ljudi, zaradi visoke vsebnosti beljakovin pa \xc4\x8dedalje bolj tudi v prehrani \xc5\xbeivali._NEWLINE_Suha zrna \xc4\x8di\xc4\x8derike se kuhajo eno do dve uri, predhodno namo\xc4\x8dena v vodi za 12 do 24 ur pa le 30 minut. Ovoj \xc4\x8di\xc4\x8derike se bolje razgradi, dokler je topel, kar je pomembno za pripravo nekaterih tradicionalnih jedi, na primer humusa._NEWLINE_Za prehrano ljudi se uporablja na zelo raznovrstne na\xc4\x8dine, v glavnem kuhana, redkeje pe\xc4\x8dena, uporablja se tudi kot moka. _NEWLINE_Pomembno mesto ima v kulinariki Indijskega polotoka, v Sredozemlju, posebej na Iberskem polotoku, v arabskih de\xc5\xbeelah, v Mehiki, na Filipinih._NEWLINE_Posebno mesto ima tudi v obredni prehrani \xc5\xbdidov ob rojstvu de\xc4\x8dkov."